पटना। राज्यपाल सत्यपाल मलिक ने रविवार को अपराध और भ्रष्टाचार के मुद्दे पर मुख्यमंत्री द्वारा अपनायी जा रही जीरो टॉलरेंस नीति की सराहना की। साथ ही पिछले दिनों एक कार्यक्रम में दिये गये अपने वक्तव्य पर स्पष्टीकरण देते हुए कहा कि मेरे बयान की सही तरीके से व्याख्या हो। पिछले चार-पांच दिनों में मेरे बयान का काफी दुरुपयोग हुआ। मेरा इरादा पैरेलल पुलिस हेडक्वार्टर खोलने का नहीं था। मालूम हो कि पिछले दिनों पटना विश्वविद्यालय छात्र संघ द्वारा श्रीकृष्ण मेमोरियल हॉल में आयोजित छात्र संवाद कार्यक्रम में उन्होंने छात्राओं को संबोधित करते हुए कहा था कि आपके साथ यदि कहीं ज्यादती हो और सुनवाई न हो रही हो, तो आप राजभवन फोन कर सकती हैं। उक्त बातें राज्यपाल सत्यपाल मलिक ने रविवार को पटना स्थित ज्ञान भवन में आयोजित नेशनल इंस्टीट्यूट ऑफ फैशन टेक्नोलॉजी के सातवें दीक्षांत समारोह में कहीं।